এস এম নজিবুল্লাহ চৌধুরী
কে নারী কে পুরুষ তা নয়, কাজ পারাটাই মুখ্য
‘বর্তমান সময়ে কে নারী কে পুরুষ এটি নয়, বরং কাজটি আপনি কেমন পারেন সেটি মুখ্য।’ তথ্যপ্রযুক্তিতে মেয়েদের উদ্বুদ্ধ করতে ৮ মার্চ আন্তর্জাতিক নারী দিবসে রাজধানীর ব্র্যাক বিশ্ববিদ্যালয়ে অনুষ্ঠিত এক আলোচনা সভায় এ কথা বলেন সফটওয়্যার প্রতিষ্ঠান টাইগার আইটির ব্যবসা-বিশ্লেষক নাবিলা নুর। তিনি আরও যোগ করেন, তথ্যপ্রযুক্তিতে কম্পিউটারবিজ্ঞান ও প্রকৌশল বিভাগের শিক্ষার্থীদের কাজ করার সুযোগ বেশি। সে জন্য নিজেকে যোগ্য করে তুলতে হবে।উইমেন টেকমেকার্স বাংলাদেশ এই আলোচনা সভার আয়োজন করে। এতে দেশের কয়েকজন নারী তথ্যপ্রযুক্তিবিদ নিজেদের কর্মজীবন ও কীভাবে তথ্যপ্রযুক্তিতে দক্ষ হওয়া যায়, তা নিয়ে আলোচনা করেন। সভায় স্যামসাং গবেষণা ও উন্নয়ন ইনস্টিটিউট বাংলাদেশের জ্যেষ্ঠ সফটওয়্যার প্রকৌশলী সৈয়দা ফারজানা আক্তার ‘ওয়ে অব সফটওয়্যার ইঞ্জিনিয়ার’ শিরোনামের উপস্থাপনা তুলে ধরেন। এ সময় তিনি বলেন, ‘শিক্ষার্থীদের ভালো ফলাফলের পাশাপাশি বিভিন্ন শিক্ষণীয় প্রকল্পে কাজ করা উচিত। তাহলে এ ধরনের কর্মক্ষেত্রে সহজে প্রবেশ করা যাবে।’আয়োজন সম্পর্কে উইমেন টেকমেকার্স বাংলাদেশের লিড ফারাহ নাযীফা প্রথম আলোকে বলেন, তথ্যপ্রযুক্তির কাজে নারী শিক্ষার্থীদের আরও আগ্রহী করে তুলতে এ আয়োজন করা হয়েছে।এতে আরও বক্তব্য দেন এজিডি আইটি সলিউশন বাংলাদেশের সফটওয়্যার প্রকৌশলী সুমনা চৌধুরী, ভার্সে ইনোভেশনের কর্মকর্তা শাহানা শারমিন ও সিউর সেলের চিকিৎসক তৌহিদা রহমান।উইমেন টেকমেকার্স বাংলাদেশের পক্ষ থেকে নিজ নিজ কর্মক্ষেত্রে অবদান রাখায় প্রত্যেক বক্তাকে সম্মাননা পুরস্কার তুলে দেওয়া হয়। অনুষ্ঠানটি আয়োজনে সহায়তা করেছে ব্র্যাক বিশ্ববিদ্যালয়ের কম্পিউটারবিজ্ঞান ও প্রকৌশল বিভাগ। গোটা মার্চ মাসজুড়ে দেশের বিভিন্ন বিশ্ববিদ্যালয়ে এ ধরনের অনুষ্ঠান আয়োজনের পরিকল্পনা আছে উইমেন টেকমেকার্স বাংলাদেশের।